Solgte øl tre minutter for sent, mister bevillingen

Rema 1000 på Hinna kommer til å miste retten til å selge øl i en hel uke etter at en kunde fikk kjøpe øl en lørdag klokken 18.03.

Publisert: Publisert: 15. oktober 2011

Stein Jupskås

Denne artikkelen er over åtte år gammel

Kunden hisset seg opp i køen da han ble gjort oppmerksom på at tiden var ute, og hevdet at han hadde stått i kø siden lenge før klokken 18. Den butikkansatte ga seg, overstyrte den elektroniske sperren på kassaapparatet ved å bruke et eget kort, og lot kunden gå sin vei med ølet.

Kontrollør

En kontrollør fra kommunen observerte det hele, og skrev rapport på at en kunde fikk kjøpt en sekspakning med flaskeøl i alkoholgruppe 1, til tross for at klokken var blitt 18:03. Argumentet om at kunden hadde stått i kø fra før klokken 18, er irrelevant i forhold til alkoholloven. Her er det avgjørende at salget skal være gjennomført før salgstiden for øl er ute.

Advarsel

Også butikkeieren mener den ansattes handling er totalt uakseptabelt og den aktuelle ansatte har fått skriftlig advarsel på grunn av det inntrufne.

Rådmannen ser svært alvorlig på at salget ble gjennomført på tross av at kassaapparatet hadde et system som sa ifra om at salgstiden var over, og i tillegg at den som betjente kassen aktivt gikk inn og overstyrte systemet med et eget kort.

Alvorlig svikt

Både av allmenn – og individualpreventive grunner mener rådmannen det er viktig å reagere på slike overtredelser. Selv om rådmannen har en viss forståelse for den situasjonen kasseoperatøren var i, er dette en alvorlig svikt i rutinene.

Hun anbefaler overfor formannskapet at butikken mister retten til å selge alkoholholdige drikker i en uke. Formannskapet behandler saken førstkommende torsdag.